Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 1. apríla 2008

Materiál číslo:  150/2008

K bodu:   Kontrola vybavovania požiadaviek a zabezpečenia technického stavu  
                Základnej školy Dudova č. 2, Bratislava

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti
miestny kontrolór 				Bratislava-Petržalka

						b e r i e    n a    v e d o m i e 

						Správu z kontroly vybavovania požiadaviek
						a zabezpečenia technického stavu
						Základnej školy Dudova č. 2, Bratislava 

Miestny úrad mestskej časti Bratislava-Petržalka
útvar miestneho kontrolóra

S p r á v a  
z kontroly vybavovania požiadaviek a zabezpečenia technického stavu
Základnej školy Dudova č. 2, Bratislava 

V súlade s „Plánom kontrolnej činnosti útvaru miestneho kontrolóra Mestskej časti Bratislava-Petržalka na obdobie od 1. januára 2008 do 30. júna 2008“ schváleného uznesením Miestneho zastupiteľstva mestskej časti Bratislava-Petržalka číslo 137 dňa 18. decembra 2007 a na základe príkazu miestneho kontrolóra č. 2/2008 zo dňa 25. januára 2008 vykonal útvar miestneho kontrolóra kontrolu vybavovania požiadaviek a zabezpečenia technického stavu Základnej školy Dudova č. 2, Bratislava za obdobie roku 2006 a 2007 v čase od 28. januára 2008 do 12. februára 2008. 
K výkonu kontroly boli použité podklady zo Základnej školy Dudova č. 2, Bratislava, Strediska služieb školám a školským zariadeniam Petržalka, Bohrova č. 1, Bratislava, Úradu verejného zdravotníctva Bratislava, hlavné mesto SR so sídlom v Bratislave, Ružinovská ulica č. 8 (ďalej len Úrad verejného zdravotníctva Bratislava) a finančného oddelenia Miestneho úradu mestskej časti Bratislava-Petržalka.

Z predložených dokladov a písomností bolo zistené: 
Dňa 21. apríla 2006 vykonal Úrad verejného zdravotníctva Bratislava podľa zákona NR SR č. 273/1994 Z.z. o ochrane zdravia ľudí, v znení neskorších predpisov, hygienickú previerku v rámci štátneho zdravotného dozoru so zameraním na celkový hygienický štandard zariadenia Základná škola Dudova č. 2 Bratislava, pričom na základe výsledkov kontroly uložil základnej škole v zmysle § 26 ods. 1, písm. b) zákona č. 272/1994 Z.z. vykonať tieto opatrenia:

1.	zabezpečiť funkčnosť osvetľovacích telies v zmysle STN-EN 12464-1 svetlo a osvetlenie pracovných miest
2.	zabezpečiť obnovu maľovky v učebniach s opadanou omietkou
3.	obnoviť maľovku v zariadeniach pre osobnú hygienu v pavilóne B na 2. a 3. poschodí
4.	školský majetok prispôsobiť rastovým parametrom žiakov,
pretože uvedené skutočnosti sú v rozpore § 13a zákona NR SR č.272/1994 Z.z. o ochrane zdravia ľudí v znení neskorších predpisov.  

Dňa 28. apríla 2006 zaslal riaditeľ základnej školy „Vyjadrenie k nápravným opatreniam“ Úrad verejného zdravotníctva Bratislava v ktorom k bodu 1 až 3 uviedol, že zriaďovateľ základnej školy Mestská časť Bratislava-Petržalka v roku 2006 zadá vypracovanie projektovej dokumentácie rekonštrukcie elektroinštalácie a v roku 2007 je potom plánované uskutočnenie jej rekonštrukcie a následné vymaľovanie tried, chodieb a sociálnych zariadení a k bodu 4, že výmenu školského nábytku základná škola uskutoční ihneď. V ten istý deň riaditeľ základnej školy listom informoval vedúcu oddelenia školstva, kultúry a športu Miestneho úradu mestskej časti Bratislava-Petržalka o výsledkoch kontroly. 

Na základe týchto skutočností vydal dňa 09. mája 2006 Úrad verejného zdravotníctva Bratislava podľa § 21, ods. 3, písm. e) zákona č. 272/1994 Z.z. a § 46 a §47 zákona č. 71/1967 Zb. „Rozhodnutie č. RÚVZ/41-6343/2006“ v ktorom stanovil termín na odstránenie hygienických nedostatkov uvedených v bode 1 až 3 do 03. septembra 2007 a v bode 4 do 04. septembra 2006.

Dňa 12. októbra 2007 požiadal listom riaditeľ základnej školy Úrad verejného zdravotníctva Bratislava o predĺženie lehoty na odstránenie nedostatkov z hygienickej kontroly z dôvodu nepridelenia finančných prostriedkov na odstránenie nedostatkov a zabezpečenie rekonštrukcie elektroinštalácie a funkčnosti osvetľovacích telies a obnovy poškodenej maľovky v učebniach, pričom uviedol, že o finančné prostriedky základná škola žiadala v návrhoch rozpočtov zriaďovateľa 27. októbra 2005, 22. septembra 2006 a 25. septembra 2007.
Na základe tejto žiadosti Úrad verejného zdravotníctva Bratislava po jej preskúmaní a zvážení uvedených dôvodov predĺžil termín vo všetkých bodoch plnenia „Rozhodnutia č. RÚVZ/41-6343/2006“ do 02. septembra 2008, pričom tento termín je považovaný za konečný. O predĺžení termínu na odstránenie nedostatkov z hygienickej kontroly informoval riaditeľ základnej školy písomne vedúcu oddelenia školstva, kultúry a športu a vedúceho finančného oddelenia Miestneho úradu mestskej časti Bratislava-Petržalka.
Vykonanou kontrolou návrhov rozpočtov Mestskej časti Bratislava-Petržalka na rok 2006, na roky 2007 až 2009 a na roky 2008 až 2010 bolo zistené, že v návrhu rozpočtu zo dňa 27. októbra 2005 na rok 2006, ktorý predložila základná škola svojmu zriaďovateľovi, bola v položke 635006 Údržba budov, priestorov a objektov navrhovaná suma 350.000.- Sk ako vyčíslenie nákladov na výmenu stropného osvetlenia a maľovanie v učebniach základnej školy. V rozpočte Mestskej časti Bratislava-Petržalka, ktorý bol schválený uznesením Miestneho zastupiteľstva mestskej časti Bratislava-Petržalka č. 271 dňa 20. decembra 2005 bolo základnej škole na uvedený účel schválených 260.000.- Sk.
Z uvedenej sumy riaditeľ školy v súčinnosti so Strediskom služieb školám a školským zariadeniam Petržalka (ktoré vypracovalo zadávacie podklady) zabezpečil na základe Zmluvy o dielo zo dňa 06. novembra 2006 a Dodatku č. 1, podpísanými medzi Základná škola Dudova č. 2 Bratislava a Jozef Potočka-Elektromontáže POGA, vypracovanie „Projektovej dokumentácie svetelnej, zásuvkovej inštalácie a  jednopólové schémy podružných rozvádzačov pre objekt ZŠ Dudova č. 2“ v celkovej sume 198.730,- Sk.
Ďalej bolo zistené, že v návrhu rozpočtu zo dňa 22. septembra 2006 na roky 2007 až 2009, ktorý predložila základná škola svojmu zriaďovateľovi, bola v položke 635006 údržba budov, priestorov a objektov navrhovaná suma 5 miliónov Sk, ako vyčíslenie nákladov na zabezpečenie rekonštrukcie elektroinštalácie a funkčnosti osvetľovacích telies a obnovy poškodenej maľovky v učebniach základnej školy. 
V rozpočte Mestskej časti Bratislava-Petržalka, ktorý bol schválený uznesením Miestneho zastupiteľstva mestskej časti  Bratislava-Petržalka č. 21 dňa 27. februára 2007 bolo základnej škole na uvedený účel schválených len 280.000.- Sk, ktoré nepostačovali na odstránenie zistených nedostatkov, pretože podľa „Rekapitulácie rozpočtu – ocenenie, výkaz výmer,“ ktorý tvorí prílohu projektovej dokumentácie, je celková rozpočtovaná suma vo výške 4.739.722.- Sk bez DPH. 
V návrhu rozpočtu zo dňa 25. septembra 2007 na roky 2008 až 2010, ktorý predložila základná škola svojmu zriaďovateľovi, požadovala v položke 717002 Kapitálové výdavky, sumu 28 miliónov Sk, z toho 4 milióny Sk na rekonštrukciu elektroinštalácie a funkčnosti osvetľovacích telies a 1 milión Sk na obnovu poškodenej maľovky v učebniach.

V rozpočte Mestskej časti Bratislava-Petržalka, ktorý bol schválený uznesením Miestneho zastupiteľstva mestskej časti Bratislava-Petržalka  č. 134 dňa 5. februára 2008 bolo základnej škole na uvedený účel schválených 3.500.000.- Sk.  

Zo zistených skutočností vyplýva, že vedenie Základnej školy Dudova č. 2, Bratislava, najmä v rokoch 2006 a 2007 nevznieslo špeciálnu požiadavku (napr. na rozpočtové opatrenia, požiadavka na MŠ SR) na poskytnutie finančných prostriedkov na odstránenie nedostatkov zistených kontrolou Úradu verejného zdravotníctva Bratislava, ale postupovalo štandardným spôsobom v súlade so zvyklosťami a internými normami Mestskej časti Bratislava-Petržalka a žiadalo vyčlenenie finančných prostriedkov (v Návrhu rozpočtu na rozpočtové obdobie) na odstránenie zistených nedostatkov z hygienickej kontroly, avšak vzhľadom na nedostatok finančných zdrojov v rozpočte Mestskej časti Bratislava-Petržalka mohli byť požadované prostriedky poskytnuté až na rozpočtový rok 2008.
Kontrolou  organizačnej a prevádzkovej dokumentácie: 
-	Súpis závad v základných školách, ktoré nespĺňajú podmienky hygienických predpisov
-	Súpis závad v základných školách, ktoré nespĺňajú podmienky bezpečnostných predpisov
-	Potreba vykonania prác v základných školách na zabezpečenie znižovania nákladov na energie
-	Návrh prioritných riešení rekonštrukcií na základných školách na rok 2006 a 2007
-	Súpis prác operatívnych  opráv a bežnej údržby vykonanej v roku 2006 a v roku 2007 v Základnej škole a školskej jedálni Dudova 2 Bratislava,
bolo zistené, že Stredisko služieb školám a školským zariadeniam Petržalka realizovalo v kontrolovanom období bežné opravy a údržbu podľa požiadaviek Základnej školy Dudova č. 2, Bratislava, vlastnými zamestnancami a vo vlastnej réžii. Požiadavky na zabezpečenie odstránenia hygienických nedostatkov a nedostatkov v oblasti bezpečnostných predpisov boli zabezpečované vo výške disponibilných finančných prostriedkov vyčlenených z rozpočtu Mestskej časti Bratislava-Petržalka na príslušné rozpočtové obdobie. 

Vykonanou kontrolou vybavovania požiadaviek a zabezpečenia technického stavu Základnej školy Dudova č. 2, Bratislava za obdobie roku 2006 a 2007 bolo zistené, že dotknuté subjekty, zodpovedné za odstránenie nedostatkov z hygienickej kontroly, postupovali pri zabezpečení rekonštrukcie elektroinštalácie,  funkčnosti osvetľovacích telies a obnovy poškodenej maľovky v učebniach rutinne, ale v súlade s internými normami Mestskej časti Bratislava-Petržalka. Žiadny z nich však nevyvinul zvláštnu iniciatívu a ani sa nepokúsil  prijať neštandardné opatrenia  na odstránenie hygienických nedostatkov v pôvodne stanovenom termíne.
V súčasnej dobe sú vytvorené podmienky na to, aby nedostatky z hygienickej kontroly boli odstránené v náhradnom termíne, t.j. do 2. septembra 2008 tak, ako to vo svojom rozhodnutí stanovil Úrad verejného zdravotníctva Bratislava.